REUNIUNEA DE LA BRUXELLES - LANSAREA PROCESULUI PENTRU O EUROPĂ UNITĂ ÎN SECOLUL XXI

 

Reuniunea miniştrilor de externe din statele membre şi cele asociate la UE a marcat lansarea oficială a procesului de extindere a Uniunii, lansarea procesului pentru o Europă Unită în secolul XXI.

Reuniunea tuturor candidaţilor la aderare - atât ai statelor invitate să înceapă negocierile bilaterale încă de a doua zi (Polonia, Ungaria Estonia, Republica Cehă, Slovenia şi Cipru), cât şi a celor care mai au încă de realizat o serie de reforme menite să le asigure dreptul de a începe discuţiile (România, Bulgaria, Slovacia, Letonia şi Lituania) - este rezultatul deciziilor luate la summitul european de la Luxembourg, desfăşurat, în decembrie 1997.

Momentul-cheie al întâlnirii "Europa 26" l-a constituit prezentarea de către candidaţi, în cadrul reuniunii solemne, a Programelor Naţionale de Aderare document cadru solicitat "celor 11" de Comisia Europeană.

După cuvântul inaugural rostit de ministrul britanic de externe, Robin Cook, în care între altele, a fost subliniat faptul că reuniunea marchează unificarea Europei pe cale de a fi realizată, au luat cuvântul reprezentanţi ai statelor membre ale UE şi cele asociate, precum şi vicepreşedintele Comisiei Europene, comisarul Hans van den Broek.

În alocuţiunea rostită cu acest prilej, comisarul european Hans van den Broek a ţinut să precizeze, înainte de toate, cele două priorităţi ale preşedinţiei Uniunii, asigurată până în luna iunie de Marea Britanie. Este vorba de fapt de "întărirea structurii juridice şi administrative a candidaţilor şi adoptarea (de către toate ţările asociate) a acquis-ului comunitar".

Totodată, afirmând că scopul UE este asigurarea participării complete a candidaţilor la Uniune, Hans van den Broek a subliniat că în cadrul acestui proces, început la Bruxelles, este foarte important ca UE să fie ea însăşi pregătită pentru aderare.

Ministrul spaniol de externe Abel Matutes, a susţinut la Bruxelles, în discursul pronunţat cu ocazia ceremoniei de deschidere oficială a negocierilor în vederea extinderii Uniunii Europene (UE), că procesul de amplificare a acestui organism nu trebuie să provoace o redirijare a ajutoarelor comunitare.

După părerea sa, statele candidate la UE, vor "trebui să beneficieze în mod progresiv" de politicile comunitare de susţinere financiară, avându-se în vedere că este în continuare necesară sprijinirea unor regiuni defavorizate şi a unor state membre precum Spania.

Extinderea UE spre estul Europei nu "trebuie să constituie un alibi, pe baza căruia să se justifice reorientarea liniilor fundamentale ale construcţiei europene, mai precis a principalelor politici agricole comunitare" a apreciat Abel Matutes.

Referitor la eforturile financiare pe care le implică extinderea UE, şeful diplomaţiei spaniole a opinat că acestea vor fi "compatibile cu disciplina bugetară comunitară", cheltuielile "urmând a fi mult inferioare beneficiilor".

Abel Matutes a menţionat disponibilitatea Madridului de a susţine în egală măsură toate cele 11 ţări, (printre care şi România) care şi-au depus candidatura pentru a fi primite în UE.

Această poziţie este susţinută şi de ministrul francez de externe, Hubert Vedrine.

Potrivit lui Vedrine, deşi tratativele se vor desfăşura în rimuri diferite, nimeni nu va "rămâne în afara" procesului de integrare, iar negocierile vor avea loc în mod similar, fără discriminări, cu toţi aspiranţii la calitatea de membru al UE. Franţa nu va permite apariţia unor "fracturi în Europa, tocmai acum, când se încearcă ştergerea urmelor lăsate de Cortina de fier", a menţionat şeful diplomaţiei franceze.

Pe de altă parte, "demararea negocierilor nu anticipează obligatoriu o anumită concluzie", a averizat Hubert Vedrine referitor la cele şase state (Cehia, Ungaria, Polonia, Letonia, Slovenia şi Cipru) care se vor aşeza la masa negocierilor.

La încheierea reuniunii ministrul britanic de externe Robin Cook a mai subliniat încă o dată câştigul pe care îl reprezintă pentru Europa extinderea UE. "Mulţi vorbesc despre costul extinderii, dar trebuie să fim realişti în raport cu acest cost, fără a uita beneficiile pe care le atrage o extindere a UE" - a declarat Robin Cook, menţionând că extinderea este menită să confere Europei o forţă şi o influenţă mai mare în lume.

Dar, a continuat şeful diplomaţiei britanice, extinderea o să ne aducă, de asemenea, şi altceva, ceva mult mai marcant pe plan istoric: o Uniune Europeană extinsă, care va constitui o Europă mai unită, o Europă care a pus, în fine, capăt divizării istorice care a reprezentat flagelul acestei a doua părţi a secolului", a concluzionat Robin Cook.

ROMANIA - PROGRAMUL NAŢIONAL DE ADERARE

România a prezentat la reuniune Programul Naţional de Aderare, într-o formă preliminară, urmând ca versiunea finală să fie înaintată Comisiei în luna mai. Acest text va constitui, împreună cu alte materiale referitoare la cultură, protecţie socială, calitatea vieţii, un document global intitulat Strategia Naţională de Aderare la UE.

Programul Naţional de Aderare a României la UE (PNAR) a fost realizat la cererea Comisiei Europene şi este menit să definească cadrul legislativ al instituliilor implicate în punerea în aplicare a reformelor. PNAR a fost elaborat de Guvernul României, sub coordonarea Departamentului pentru Integrare Europeană, şi cuprinde obiective, priorităţi pe termen scurt şi mediu, măsuri concrete pentru realizarea acestora, implicaţiile financiare, precum şi termenele precise de realizare a acestora. PNAR este structurat în trei părţi şi anume:

- Programul Economic pe termen scurt şi mediu al României; 

- Programul de reformă al administraţiei publice;

- Planul naţional de adaptare a acquis-ului comunitar.

PNAR a fost astfel conceput pentru a răspunde criteriilor în vigoare în cadrul UE. Se au în vedere criterii politice (stabilirea instituţiilor care garantează democraţia, statul de drept, respectarea drepturilor omului şi ale minorităţilor), economice (privatizarea, reforma structurală, încurajarea întreprinderilor mici şi mijlocii, dezvoltarea regională) şi absorbţia acquis-ului comunitar.

Comisia Europeană a transmis participanţilor la reuniunea de la Bruxelles programele de "Parteneriat pentru aderare" în care sunt cuprinse obiectivele prioritare ale ţărilor aspirante la UE, precum şi volumul ajutorului financiar ce urmează să fie acordat pentru realizarea acestor priorităţi. (vezi buletinul nr. 5 al Centrului pentru studii şi cercetări)

Esenţială în acest proces de negocieri este însă decizia "Celor 15" de a-i trata pe picior de egalitate pe toţi candidaţii. Şi chiar dacă problemele ridicate în faţa fiecărui stat în parte privesc aspecte diferite - cum ar fi consolidarea democraţiei, situaţia minorităţilor, reformele economice, restructurarea administraţiei - acest lucru demonstrează hotărârea comunitarilor de a nu mai permite diferenţieri între statele continentului.

CONFERINŢA DE PRESĂ A DELEGAŢIEI ROMÂNE LA BRUXELLES

În cadrul conferinţei de presă de la sfârşitul reuniunii, ministrul de externe, dl. Andrei Pleşu a declarat: "Începând de acum, practic, procesul nostru de negociere şi de aderare este lansat".

O dată cu prezentarea Programului Naţional de Adoptare a acquis-ului comunitar, România va trebui, pe de o parte, să adopte grila de lucru a Europei, şi pe de altă parte, să se supună procesului ritmic de evaluare (screenning). Aceasta înseamnă, a precizat şeful diplomaţiei române, că,. din când în când, statul va trebui să arate UE în ce puncte apar unele fisuri, în ce puncte are nevoie de ajutor comunitar, unde trebuie intensificat procesul de colaborare între România şi UE.

Aspectul bun, dar totodată riscant al acestui proces de negociere este, potrivit dl. Andrei Pleşu, faptul că fiecare ţară este judecată individual. "Într-o astfel de situaţie, există posibilitatea ca statele ce sunt bine plasate să aibă dificultăţi neprevăzute, după cum cele care sunt prost plasate să aibă brusc o relansare semnificativă. Asta e o şansă dar e şi un risc, nimic nu ne împiedică, dacă lucrurile intră în normal să facem un sprint bun. Asta depinde numai de noi".

Întrebat în legătură cu impactul pe care l-ar putea avea instabilitatea din ţară asupra reformei angajate de diplomaţie, ministrul român de externe a afirmat că "echipele ce s-au ocupat de Programul Naţional de Adoptare a Acquis-ului comunitar au funcţionat".

Aceasta dovedeşte, în opinia ministrului român, că a existat o mobilizare care a demonstrat că pot fi obţinute rezultate bune, chiar pe un fond de instabilitate. Dar, a continuat ministrul român, "dacă lucrurile, în România, nu capătă o soluţie politică şi economică rapidă, procesul nostru de aderare va fi îngreunat".

Referindu-se la dejunul de lucru oferit de preşedinţia UE, dl. Andrei Pleşu a afirmat că dincolo de festivitatea procesului de aderare care a avut loc, dejunul a fost o primă formă de "activitate comună" a ţărilor membre ale UE şi a statelor candidate. Cu acest prilej au fost abordate câteva probleme de actualitate, precum şi situalia din Federaţia Rusă, criza din Kosovo - prilej pentru fiecare ţară de a-şi anunţa expertiza în legătură cu aceste două aspecte.

În conferinţa de presă ţinută de delegaţia română, la sfârşitul reuniunii de la Bruxelles, ministrul român al integrării europene, Alexandru Herlea, a declarat că obiectivele Departamentului pentru integrare europeană sunt acum, după lansarea procesului de aderare, "impulsionarea acţiunilor care duc la îndeplinirea priorităţilor ce au fost listate în cadrul Programului Naţional de integrare a României în Uniunea Europeană".

Este vorba de aspecte legate de reforma economică, a administraţiei publice, precum şi de programul de absorbţie a acquis-ului comunitar.

Secretarul Foreign Office, Robin Cook a declarat într-un interviu acordat cotidianului românesc "Curentul" că lansarea la Bruxelles a negocierilor de aderare la Uniunea Europeană cu şase ţări candidate marchează "desfiinţarea barierelor artificiale" trasate în Europa.

"Vom începe să demolăm barierele ce divizau în mod artificial continentul nostru. După ani de aşteptare, cele zece state din Europa centrală plus Ciprul vor deschide porţile UE", a subliniat şeful diplomaţiei britanice.

Deşi România nu figurează printre cele şase state nominalizate pentru deschiderea negocierilor, Robin Cook estimează că momentul aderării sale "va depinde de rapiditatea transformărilor" din această ţară.

"Toate statele trebuie plasate pe picior de egalitate. Nu trebuie să existe membri de rangul doi" a mai spus oficialitatea engleză.

Secretarul Foreign Office, a cărei ţară asigură preşedinţia în exerciţiu a Uniunii Europene, a precizat că nu este posibil să se prevadă data încheierii negocierilor şi admiterii primilor noi membri.

Amânările fixate în mod artificial nu servesc la nimic. Guvernul britanic va continua să facă tot ce-i stă în putinţă pentru a asigura progresul rapid al fiecărui candidat", a concluzionat Robin Cook.

LA BRUXELLES AU ÎNCEPUT NEGOCIERILE DE ADERARE

Negocierile începute la Bruxelle reprezintă cea de-a treia fază trasată de UE în urmă cu un an. Procesul de aderare decis în cadrul Consiliului European de la Luxembourg se bazează pe patru elemente:

- reuniuni la nivel de miniştri de externe

- o strategie de pre-aderare întărită,

- negocieri de aderare propriu-zise (începute actualmente cu şase state) 

- examinarea progreselor înregistrate în fiecare stat.

Ministrul britanic de externe Robin Cook a subliniat că măsurile de tranziţie necesare pentru primirea de noi membri în Uniunea Europeană ar trebui să aibă "o durată şi o cuprindere limitată" pentru fiecare ţară candidată la aderare.

Dl Cook a făcut această declaraţie în numele preşedinţiei Uniunii Europene, la începerea negocierilor de aderare a Ungariei, reprezentată de ministrul ungar de externe, Laszlo Kovacs.

Referindu-se la măsurile de tranziţie, dl. Cook a afirmat că ele "ar trebui să fie însoţite de un plan pentru aplicarea integrală, pe etape, a acquis-ului comunitar". Ministrul britanic de externe, stat care deţine, în prezent, preşedinţia UE, a ţinut să sublinieze că negocierile de aderare vor deginde, în fiecare caz, de "situaţia individuală" a ţării respective.

El a răspuns astfel temerilor exprimate de Budapesta în legătură cu o eventuală întârziere a aderării sale, în eventualitatea în care negocierile cu unele din celelalte cinci ţări candidate în primul val - Ciprul, Polonia, Estonia, Republica Cehă, Slovenia - ar bate pasul pe loc.

Pe de altă parte, referindu-se la evoluţiile din interiorul Uniunii Europene, dl. Cook a insistat asupra faptului că "structurile instituţionale ale organizaţiei trebuie să corespundă unei uniuni mai largi şi să-i permită să acţioneze cu mai multă eficacitate".

Încheierea cu succes a negocierilor în vederea aderării la Uniunea Europeană va depinde, în mare măsură, de modul în care vor fi luate în considerare caxacteristicile naţionale în domeniile politic, economic şi social - a declarat, la Bruxelles, ministrul ungar de externe Laszlo Kovacs.

În cuvântarea ţinută cu ocazia ceremoniei inaugurale a negocierilor în vederea aderării la UE, Laszlo Kovacs a afixmat că "Ungaria se străduieşte să-şi limiteze solicitările pentru măsuri tranzitorii".

La inaugurarea negocierilor, şeful diplomaţiei ungare a afirmat că ţara sa "este gata să adopte Politica Comercială Comună şi este de acord, în totalitate, cu obiectivele Uniunii Monetare şi Economice.

Referitor la agricultura ungară, Laszlo Kovacs a opinat că "negocierile ar trebui să tindă spre găsirea unei soluţii reciproc avantajoase, care să permită integrarea rapidă şi completă a agriculturii ungare în Politica Agricolă Comună (PAC).

Subliniind că "integrarea sectorului transporturilor este de importanţă strategică, atât pentru Ungaria cât şi pentru UE, dat fiind rolul Ungariei ca ţară de tranzit", el a afirmat că Budapesta "se obligă să protejeze, în cel mai înalt grad, mediul înconjurător".

La conferinţa de presă ce a urmat începerii negocierilor, Laszlo Kovacs a declarat că Ungaria solicită continuarea diferenţierii înte ţările candidate deoarece doreşte să evite aşteptarea, datorită diferenţelor existente între ritmurile de dezvoltare ale statelor respective.

Ciprul a cerut Uniunii Europene la Bruxelles, să nu blocheze aderarea sa la organizaţie, în pofida dificultăţilor cu care se confruntă în soluţionarea problemei reunificării insulei divizate între comunităţile greacă şi turcă.

Divizarea insulei este o "slăbiciune" - a afirmat şeful diplomaţiei cipriote , Yiannakis Cassoulides, în faţă "celor 15", reuniţi la sediul Consiliului European pentru lansarea oficială a negocierilor de aderare cu Cipru, Estonia, Polonia, Ungaria, Republica Cehă şi Slovenia.

"Dar, dacă procesul de negociere funcţionează, el ar trebui să elimine această slăbiciune şi să faciliteze aderarea noastră la UE", a estimat dl. Cassoulides. Republica Cehă doreşte încheierea negocierilor în vederea aderării la Uniunea Europeană până în anul 2000, astfel încât să devină membru cu dreptuxi depline al UE în primii ani ai secolului viitor - a afirmat la Bruxelles ministrul ceh de externe Jaroslav Sedivy.

El a declarat că ţara sa este gata să adopte şi să aplice acquis-ului comunitar şi nu solicită vreo excepţie permanentă de la legislaţia comunitară.

Jaroslav Sedivy şi Robin Cook, în calitate de reprezentant al UE, au schimbat declaraţii scrise privind poziţiile Republicii Cehe, respectiv ale UE, în momentul începerii negocierilor.

Declaraţia UE admite posibilitatea unei perioade de tranziţie (limitată de timp) în aplicarea unor părţi ale acquis-ului comunitar. Totodată, ea subliniază necesitatea cooperării în domeniul justiţiei şi în cel al combaterii criminalităţii. Este stipulată şi necesitatea îmbunătăţirii administraliei publice în Republica Cehă.

În declaraţia sa, partea cehă admite că pot exista probleme în domeniile protecţiei mediului, transporturilor, agriculturii şi în cel al liberei circulaţii a capitalului, precum şi în realizarea unui sistem informatic în conformitate cu Acordul Schengen. În acest document se mai exprimă dorinţă Cehiei de păstrare a uniunii vamale cu Slovacia.

